4162 Gekom om te dien - Forum 2.0 - jimileroux.com
4162 Gekom om te dien
Posted by Wykus Louw on February 11, 2020 at 10:43am in Padlangs oordenkings
Want ook die Seun van die Mens het nie gekom om gedien te word nie, maar om te dien en sy lewe te gee as losprys vir baie. Mark. 10:45 BDV
Jesus se gunsteling beskrywing van Homself was “Seun van die Mens.” In Hebreeus beteken dit “mensekind” of net “mens”. In die Ou Testament is hierdie term ook gebruik vir profete en die komende messias. Jesus gebruik dit dus doelbewus om na sy unieke roeping en bediening te verwys. Hierdie vers is ‘n voorbeeld, waar Hy sê dat Hy gekom het om te dien en sy lewe te gee.
Jesus het sy roeping soveel anders beleef as wat verwag is! Die volk het ‘n Messias verwag wat sou heers – ja, wat gedien word – maar toe kom Jesus as Dienaar. Hy gee nie om om nederige werk te doen nie, selfs nie om voete te vas nie. Selfs om sy lewe te gee was vir Hom liefdevolle diens. Wat leer ons? Wel, ons leer dat leierskap diens behels. ‘n Leier doen meer en dien meer as ander! Nee, ‘n “leier” wat nie ook die vadoek kan opneem nie, is geen groot leier nie. Wees eerder soos Jesus, die grootste leier ooit!
Hemelse Vader, maak my soos Jesus, u Dienaar en ons Dienaar. Maak my ‘n dienaar soos Hy! Dis moeilik, want my sondige natuur stry daarteen met mag en mening. Laat u liefde my egter motiveer, in Jesus’ Naam. Amen.